钦定古今图书集成/明伦汇编/官常典/第494卷 > 郭晞
## 钦定古今图书集成/明伦汇编/官常典/第494卷 > 郭晞

按《唐书部子仪传》：“子仪子晞，善骑射，从征伐有功，复
两京，战最力，出奇兵破贼，累进鸿胪卿。河中军乱，子
仪召首恶诛之，其支党犹反仄。晞选亲兵昼夜警，以
备非常，奸人不得发。以功拜殿中监。吐蕃、回纥入寇，
加御史中丞，领朔方军，援邠州。与马璘合军击卤，破
之。卤复来，阵泾水北。子仪遣晞率徒兵五千，骑五百”
袭卤。晞以兵寡不进，须暮，贼半济乃击，斩首五千级。
加御史大夫，子仪固让，乃止。居父丧，值朱泚乱，南走
山谷。贼舁致之，欲污以官，佯喑不答。贼露兵胁之，不
动。数以城中事贻书李晟。既而奔奉天。天子还，改太
子宾客。子钢，从朔方杜希全幕府，希全檄为丰州刺
史，晞怜其弱，不任事，丐罢。德宗遣使者召钢，钢疑得
罪，挺身走吐蕃，不纳。希全执送京师，赐死，晞坐免。寻
复太子宾客，累封赵国公。卒，赠兵部尚书。孙承嘏。